Najsvätejšej Trojice C (26. máj 2013)  
**Rim 5:1-5**  
Juraj Feník

***A tak ospravedlnení z viery, žijeme v pokoji s Bohom skrze nášho Pána Ježiša Krista. Skrze neho máme vierou prístup k tej milosti, v ktorej zotrvávame, aj sa chválime nádejou na Božiu slávu. A nielen to: chválime sa aj súženiami, veď vieme, že súženie prináša trpezlivosť, trpezlivosť osvedčenú čnosť a osvedčená čnosť zasa nádej. A nádej nezahanbuje, lebo Božia láska je rozliata v našich srdciach skrze Ducha Svätého, ktorého sme dostali.***

Vo svojom najdlhšom liste, Rimanom, sa Pavol, píšuci z Korintu asi v roku 57, prihovára viacerým komunitám kresťanov v hlavnom meste. Pavol nezaložil kresťanské komunity v Ríme a kresťanstvo sa do Ríma dostalo pomimo neho. To znamená, že v Rimanom—na rozdiel od iných listov—Pavol píše ľuďom, ktorých ešte nikdy nenavštívil a sú pre neho v podstate neznámi. Pavol sa však chystá do Ríma a ako úvodný kontakt im píše List Rimanom, v ktorom im precízne prepracovaným spôsobom predstavuje svoje evanjelium hlásané vo východných provinciách rímskej ríše. Jeho obsahom je v skratke ospravedlnenie milosťou cez vieru mimo požiadaviek židovského zákona. Túto tému Pavol veľmi detailne rozvíja takmer v celom liste a preto je tento list tak dlhý.

V prvých štyroch kapitolách listu Pavol v negatívnych farbách vykresľuje situáciu ľudstva, tak židov ako pohanov, bez evanjelia a milosti a viackrát naráža na Boží hnev a trest, ktorí si ľudia za svoje hriešne konanie zasluhujú. Pozorné čítanie týchto kapitol prezradí, že všetci ľudia, všetkými možnými spôsobmi, a všetkými časťami svojho tela zhrešili a preto stoja pod zjavujúcim sa Božím hnevom, už už pripraveným vyliať sa na hriešny svet. Lenže—a to je bod, ktorý chce Pavol zdôrazniť—pre každého (žida aj gréka, akokoľvek hriešneho) existuje možnosť záchrany: viera v smrť a vzkriesenie Ježiša, ktorá prináša človeku ospravedlnenie a správnu pozíciu pred Bohom. A dôsledky ospravedlnenia Pavol detailne opisuje v kapitolách 5—8, ktoré predstavujú obrovský kontrast k prvým štyrom kapitolám Rimanom. Začiatok kapitol 5—8 máme dnes pred sebou.   
  
Prvým dôsledkom ospravedlnenia v tomto texte je pokoj ako výraz spásy, ktorú zakusujú tí, ktorí uverili v Krista. Medzi veriacim a Bohom neexistuje stav hnevu, ale pokoja, zatiaľ čo skôr (porov. 3:17) sa Pavol zmieňoval o hriešnikoch, ľudí bez viery, ktorí nepoznali cestu pokoja. Pokoj je prvým, doslova hmatateľným alebo viditeľným ovocím ospravedlnenia cez vieru. Ďalším dôsledkom je prístup k milosti, v ktorej môžeme zotrvávať, a týmto tvrdením Pavol doslova kreslí obraz priestoru, v ktorom dominuje Božia milosť a do ktorého môže ospravedlnený vstúpiť a v ňom natrvalo prebývať. Jazyk milosti je tak pozoruhodný, pretože milosť predstavuje spôsob, akým nás Boh ospravedlňuje a zároveň kontext, v ktorom sa ako ospravedlnení nachádzame. Jednoducho zhrnuté, veriaci sa nachádza v priestore milosti. Tento stav je základom pre chválu (snáď chválenie sa) a pre nádej mať účasť na Božej slave v budúcnosti. Pavlova časová perspektíva v tomto texte obklopuje všetky periódy: v minulosti sme boli ospravedlnení, v prítomnosti sme v priestore Božej milosti, a v budúcnosti budeme mať účasť na Božej sláve, v čo dúfame.

Tretím dôsledkom ospravedlnenia je vyliatie Božej lásky do srdca toho, kto verí: Božia láska je rozliata v našich srdciach skrze Ducha Svätého. Po prvý krát v Liste Rimanom Pavol používa slovo *láska* a to práve pre vyjadrenie toho, čo sa deje v srdci veriaceho: Boh do neho vylieva svoju lásku. Metafora vylievania nie je v Biblii neznáma (vylievanie krvi, vylievanie Ducha). V kontexte Rimanom je takýto jazyk jasnou narážkou na zjavenie Božieho hnevu, s ktorým Pavol začal v 1:18: Boží hnev z neba sa zjavuje proti každej bezbožnosti a neprávosti ľudí. Pavol sa však chráni toho, aby hovoril o vyliatí Božieho hnevu a následnom treste a smrti pre bezbožníkov. V úplnom kontraste k takejto perspektíve hovorí o vyliatí Božej lásky, ktorú v srdci sprítomňuje Duch Svätý, a v tomto kontexte tu máme prvú zmienku o Duchu v Liste Rimanom. Namiesto svojho hnevu, Boh vylieva na svet a do ľudského srdca svoju lásku, a vďaka vyliatiu tejto lásky sa srdce môže zmeniť. Snáď aj naše.